## Odluka Ustavnog suda Republike Hrvatske broj:U-IIIA-283/2006 od 20. veljače 2008.

### NN 31/2008 (14.3.2008.), Odluka Ustavnog suda Republike Hrvatske broj:U-IIIA-283/2006 od 20. veljače 2008.

# USTAVNI SUD REPUBLIKE HRVATSKE

**1027**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Kos, Davor Krapac, Jasna Omejec i Nevenka Šernhorst, članovi
Vijeća, odlučujući o ustavnoj tužbi koju je podnio M. Z. iz Z., na sjednici
održanoj 20. veljače 2008. godine, jednoglasno je donio

## ODLUKU

I. Ustavna tužba se usvaja.
II. Općinski građanski sud u Zagrebu dužan je donijeti odluku u predmetu koji se
vodi pred tim sudom pod poslovnim brojem Pr-4371/03, u najkraćem mogućem roku,
ali ne duljem od šest (6) mjeseci, računajući od prvog idućeg dana od nastavka
postupka.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, M. Z. iz Z., L. 11b, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 5.400,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 28. rujna 2005. ustavnu tužbu
radi duljine parničnog postup­ka, koji se vodi pred Općinskim sudom u Zagrebu
pod brojem: Pr-4371/03, smatrajući da mu je povrijeđeno ustavno pravo na
donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu te uvida u presliku spisa Općinskog suda u Zagrebu broj: Pr-4371/03,
utvrdio pravno relevantne činjenice za odlučivanje o povredi ustavnog prava
podnositelja, zajamčenog člankom 29. stavkom 1. Ustava Republike Hrvatske.
Podnositelj je 19. ožujka 2003. podnio tužbu Općinskom sudu u Zagrebu protiv
Hrvatskog zavoda za zdravstveno osiguranje radi isplate nadoknade plaće tijekom
korištenja porodiljnog dopusta.
Ročište zakazano za 11. prosinca 2003. nije održano zbog bolesti sutkinje.
Sud je rješenjem broj: Pr-4371/03 od 4. lipnja 2004. vratio tužbu podnositelju
radi ispravka.
Podneskom od 28. lipnja 2004. podnositelj je požurio zakazivanje ročišta te
naveo da tužba sadrži sve što je potrebno da bi sud po njoj mogao postupati.
Rješenjem od 17. veljače 2006. sud je precizirao nalog za dopunu tužbe, na način
da je podnositelja pozvao da dostavi dokaz iz kojega je vidljivo da je od
Hrvatskog zavoda za zdravstveno osiguranje ishodio odluku kojom mu se priznaje
individualno pravo na temelju kojeg traži isplatu.
Podneskom od 11. travnja 2006. podnositelj je udovoljio traženju suda.
Sud je rješenjem od 6. studenoga 2006. odredio prekid postupka do donošenja
odluke u postupku koji se vodi pred Upravnim sudom Republike Hrvatske.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i
odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Zagrebu podnijeta 19. ožujka 2003.
Ustavna tužba podnijeta je 28. rujna 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno dvije (2) godine, šest (6) mjeseci i devet (9)
dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju vodio pred Općinskom
sudom u Zagrebu, koji nije održao niti jedno ročište za glavnu raspravu.
Nakon podnošenja ustavne tužbe, sud je rješenjem od 6. studenoga 2006. odredio
prekid postupka do donošenja odluke u postup­ku koji se vodi pred Upravnim sudom
Republike Hrvatske.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju
Ustavnog suda, nije pridonio duljini postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o
osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od dvije godine, šest mjeseci i devet dana. Imajući u vidu
neučinkovitost i neaktivnost Općinskog suda u Zagrebu, koji nije održao niti
jedno ročište, kao i okolnost da postupak još uvijek nije pravomoćno okončan,
Ustavni sud ocjenjuje da je povrijeđeno ustavno pravo podnositelja da zakonom
ustanovljeni neovisni i nepristrani sud u razumnom roku odluči o njenim pravima
i obvezama, koje je zajamčeno člankom 29. stavkom 1. Ustava.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Visinu naknade, zbog povrede ustavnog prava na donošenje odluke u razumnom
roku, Ustavni sud utvrđuje uzimajući u obzir okolnosti svakog pojedinog
predmeta, uz istodobno uvažavanje ukup­nih gospodarskih i socijalnih prilika u
Republici Hrvatskoj. Određujući visinu naknade u konkretnom slučaju, Ustavni sud
je uzeo u obzir i trajanje ustavnosudskog postupka u ovom predmetu.
Sukladno odredbi članka 63. stavka 3. Ustavnog zakona, odlučeno je kao u točkama
III. i IV. izreke ove odluke.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog građanskog suda u Zagrebu dužan je dostaviti Ustavnom
sudu pisanu obavijest o datumima donošenja i otpreme odluke u roku od osam (8)
dana od dana njene otpreme, a najkasnije osam (8) dana od isteka roka određenog
u točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-283/2006
Zagreb, 20. veljače 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 31/2008-1027
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)